Jamaludin Alias

Jamaludin Alias (16 Februari 1937 – 22 April 2022) merupakan seorang pengulas sukan dan penyanyi lelaki Malaysia. Beliau pernah berkhidmat sebagai pengulas sukan di Radio Televisyen Malaysia (RTM) dan juga terkenal sebagai penyanyi lagu patriotik "Perajurit Tanah Air (Inilah Barisan Kita)".

Kehidupan awal
Jamaludin dilahirkan di Kampung Baru, Kuala Lumpur pada 16 Februari 1937.

Kerjaya
Beliau telah bertugas di Radio Televisyen Malaysia (RTM) selama 30 tahun, dari 1962 hingga 1992 dan pernah menyertai dan menjuarai Bintang Radio 1961 serta menerima hadiah disampaikan oleh Perdana Menteri pertama, Tunku Abdul Rahman Putra Al-Haj.

Sebagai pengulas sukan, Jamaludin seangkatan dengan Rahim Razali, Hasbullah Awang, Dzulkarnain Hassan dan Aziz Ibrahim. Individu yang mula mengesan bakatnya dalam kerjaya pengulas sukan ialah Amran Hamid. Beliau juga pernah bertugas di Sukan SEA Jakarta 1979, Sukan SEA Manila (1991), Sukan Asia Jakarta (1962) dan New Delhi (1982) dan Sukan Olimpik Barcelona (1992). Selain itu, beliau pernah membuat liputan secara langsung Piala Asia 1980 di Kuwait dan Hoki Piala Dunia di Bombay pada 1982.

Dalam kerjaya muziknya, Jamaluddin dikenali sebagai penyanyi lagu patriotik, "Perajurit Tanah Air" yang juga dikenali dengan tajuk "Inilah Barisan Kita" hasil nukilan Saiful Bahri Ilyas. Lagu ini kerap dinyanyikan untuk penyokong pasukan negara di stadium terutama dalam perlawanan bola sepak, badminton dan hoki.

Kematian
Jamaluddin meninggal dunia pada 22 April 2022 akibat sakit tua pada usia 85 tahun. Beliau meninggalkan isteri, Umi Kalsom Othman, 3 anak dan 5 cucu. Jenazah beliau dikebumikan di Tanah Perkuburan Islam Seksyen 3, Kota Damansara.

Rujukan

Kelahiran 1937
Kematian 2022
Orang Malaysia berketurunan Melayu
Muslim Malaysia
Orang dari Kuala Lumpur
Pengulas sukan Malaysia
Penyanyi lelaki Malaysia